En chunio de 1918 os otomans ocuporon Azerbaichán y en agosto planteyoron a qüestión de Karabakh. Una asambleya local, con mayoría armenia refusó a unión con Azerbaichán, pero habió de ceder. Con l'armisticio de Mudros d'o 30 d'octubre de 1918 os otomans habioron de retirar-sen a las suyas mugas de 1914, mientres as fuerzas britanicas prenebas posicions en Transcaucasia. O 3 de noviembre bi ha un armisticio con Austria-Hongría, l'armisticio de Villa Giusti, que fa que s'esboldregue o Imperio Austro-Hongaro. O gobierno rumán aguarda dica o 10 de noviembre pa continar as hostilidatz en o zaguer inte. L' 11 de noviembre bi ha un armisticio con Alemanya. O 15 de noviembre os rumans invaden Transilvania. O 28 de noviembre Bucovina, que heba estato una posesión austriaca, demanda a unión con Rumanía. O 1 d'aviento de 1918 os vlacos de Transilvania y d'Hongría se reunen en Alba Iulia, se costituyen en asambleya y esleyen un Gran Consello nacional que o día 14 demanda a unión con Rumanía.